D. Čaplovič, poslanec: (2005-05-12):
A teraz niekoľko poznámok, skutočne konkrétnych, pretože nie je pravda, čo všetko ste tu povedali, pán minister, ja si myslím, že treba viacej pokory a viacej trošku pohľadu aj k sebe, čo som urobil zlého, čo sme neurobili dobre aj v súvislosti s prípravou maturít. Myslím si, že u ministra zvlášť treba, aby mal istú sebareflexiu. Vy ste neodpovedali na všetky námety, konkrétne pripomienky, ktoré sú v našom návrhu, hlavne čo sa týka organizačnej prípravy novej maturity a takisto ste neodpovedali na tieto konkrétne návrhy, respektíve pripomienky ani na našom gestorskom výbore. Žiaľ, na tieto veci, na ktoré neviete odpovedať, lebo sa naozaj stali, naozaj sa stali konkrétne v tom vývoji, v genéze prípravy maturít, hlavne toho organizačného kolapsu a toho chaosu, na to, pán minister, odpovedať nechcete. Čo sa týka tých návrhov, treba povedať, že to, že majú, a toto poviem teraz prvýkrát v tomto váženom pléne, že majú naši mladí učitelia nárok na pôžičku, to nie je zásluha pána ministra školstva, to je zásluha pána nezávislého poslanca Polku, ktorý to navrhol v súvislosti s Fondom národného majetku ako konkrétny  návrh, ktorý potom bol akceptovaný a bol zrealizovaný prostredníctvom tejto váženej snemovne. To, že učitelia majú mať zvýšené platy, že sa zvýšili finančné prostriedky do regionálneho školstva, to nie je len zásluha pána ministra, to je odporúčanie nielen gestorského výboru, ale to vyplýva z toho, že pred rokom v máji v tejto poslaneckej snemovni sme prerokúvali správu o stave nášho školstva, štátnej školskej inšpekcie a závery, ktoré boli odporúčané z nášho výboru, navýšiť do rozpočtu na regionálne školstvo okolo 3,5 až 3, 7 miliardy korún. Za to hlasovali poslanci či už opozície, či už koalície. To je ten počet 131, ktorý sa tu hovorí. Treba povedať, že to je to, čo sme očakávali, na jednej strane poslanci aj opozície vás podporovali vo vašich oprávnených požiadavkách a my z vašej strany sme očakávali, že pri príprave takých vážnych zákonov, či sa to týka terajšieho návrhu novely zákona o študentských pôžičkách, či sa to týka prípravy ďalších zákonov, že sa budú tieto veci pripravovať konzultatívne, že budeme o mnohých veciach diskutovať, že budeme ich spoločne pripravovať, lebo tieto zákony nepripravujeme do konca tejto štvorročnice, do budúceho roku, ale pripravujeme ich dlhodobo, pre slovenskú spoločnosť a Slovensko v Európskej únii. Žiaľ, istá zaťatosť a nejaká uzavretosť vám v týchto veciach nedovolí konkrétne konať. Čo sa týka odmeňovania pracovníkov, že sa tu prijal tento záver, že od 1. júla budú navýšené platy pedagógov a učiteľov, nuž treba povedať, že čo sa stane 1. júla, to bude ďalšia vážna situácia, pretože prídu a už teraz chodia na ministerstvo školstva listy riaditeľov základných škôl, začnú chodiť oznámenia od jednotlivých starostov, primátorov, že nemajú peniaze na to, aby sa platy tým pedagógom navýšili tak, ako to bolo navrhované. Uvediem len jeden alebo dva konkrétne príklady. Základná škola Stará Bystrica, to nie je veľká škola, napriek tomu jej bude chýbať 342 000 korún. Základná škola v Rakovej, bude jej chýbať 400 000 korún. To sú konkrétne veci a takýchto materiálov budete mať neúrekom. Pán minister, 20. až 21. apríla sa konalo stretnutie riaditeľov základných škôl v Piešťanoch. Neviem, akú máte z toho informáciu, ale väčšina - až na jedného riaditeľa - všetci nesúhlasili s tým, čo sa deje v našom školstve a boli veľmi kritickí. Odporučil by som vám, aby ste sa možnože preobliekli ako Matej Korvín a chodili medzi učiteľov a pedagógov, aby ste videli pravdu a skutočnosť, to, čo sa deje v našom školstve. Je tu chaos, za ktorý nesieme istú zodpovednosť, aj vy nesiete istú zodpovednosť a treba skutočne z toho vyvodiť aj konkrétne stanovisko, ktoré od vás očakávame. Keď prišla pani prezidentka Fínskej republiky Halonenová nedávno na návštevu, dostala otázku, ako to je, že Fínsko sa za desať rokov dostalo z toho chvosta vo vzdelanosti, aj v monitore PISA na prvé miesto v tých hodnoteniach. A ona povedala jasne, my nemáme školy pre bohatých a pre ostatných, my máme dobré školy pre všetkých. A takto sa treba k týmto školám správať a v tejto oblasti predovšetkým zo strany verejných zdrojov, ktoré sú v obrovskej výške presúvané vo Fínskej republike priamo do školstva, a aj tieto úlohy zabezpečiť. Napokon, myslím si, že sa zhodneme v tom, že hovoríme nie o zápase, ako hovoril váš kolega pán docent Bielik, ale hovoríme o spore. Ja nerád hovorím o zápase. O spore, ktorý tu je a ktorý si treba jasne vydiskutovať. Ale to, čo je konštatované v tých materiáloch, v tom predkladanom materiáli, to sa opiera o konkrétne fakty, ktoré sme dostali z oblasti školstva, ktoré poznáme, na ktoré sme upozorňovali pol roka, že sa tu niečo deje a nič sa v tej oblasti nerobí na ministerstve školstva. To sú konkrétne veci, pre ktoré, pevne verím, vážení poslanci a poslankyne, budete hlasovať za odvolanie pána ministra aj z toho dôvodu, že pochopíte, že sú to konkrétne dôvody a skutočne vyzlečiete stranícke dresy a budete hodnotiť prácu pána ministra po odbornej stránke, kde skutočne zlyhal. Ďakujem vám za pozornosť. (Potlesk)